b'\n_START_ARTICLE_\nTrachoma\n_START_SECTION_\nPrie\xc5\xbeastis\n_START_PARAGRAPH_\nLig\xc4\x85 sukelianti bakterija gali plisti per tiesiogin\xc4\xaf ir netiesiogin\xc4\xaf s\xc4\x85lyt\xc4\xaf su sergan\xc4\x8dio asmens akimis arba nosimi. Netiesioginis s\xc4\x85lytis galimas per drabu\xc5\xbeius arba bakterij\xc4\x85 gali perne\xc5\xa1ti mus\xc4\x97s, tup\xc4\x97jusios sergan\xc4\x8diam asmeniui aki\xc5\xb3 arba nosies srityje. Paprastai reikia ne vienos infekcijos per keleri\xc5\xb3 met\xc5\xb3 laikotarp\xc4\xaf, kol aki\xc5\xb3 vokai tiek surand\xc4\x97ja, kad blakstienos sutinus vokams \xc4\xafvirsta \xc4\xaf vid\xc5\xb3 ir ima trinti akies pavir\xc5\xa1i\xc5\xb3. Vaikai lig\xc4\x85 platina da\xc5\xbeniau nei suaugusieji. Plitim\xc4\x85 skatina ir prastos sanitarin\xc4\x97s s\xc4\x85lygos, gyvenimas \xc5\xbemoni\xc5\xb3 perpildytuose b\xc5\xabstuose ir \xc5\xa1varaus vandens bei higieni\xc5\xa1k\xc5\xb3 tualet\xc5\xb3 tr\xc5\xabkumas.\n_START_SECTION_\nProfilaktika ir gydymas\n_START_PARAGRAPH_\nLigos i\xc5\xa1vengti galima gerinant \xc5\xa1varaus vandens tiekim\xc4\x85 ir gydant u\xc5\xbesikr\xc4\x97tusiuosius antibiotikais. Galima gydyti visus i\xc5\xa1kart\xc2\xa0\xe2\x80\x93 \xc5\xbemoni\xc5\xb3 grupes srityse, kur liga pasitaiko da\xc5\xbenai. Vien prausimosi ligai i\xc5\xa1vengti neu\xc5\xbetenka, ta\xc4\x8diau tai gali b\xc5\xabti naudinga papildoma priemon\xc4\x97. Lig\xc4\x85 gydyti galima per burn\xc4\x85 vartojamu azitromicinu arba i\xc5\xa1vir\xc5\xa1iniu tetraciklinu. Azitromicinas yra pirmojo pasirinkimo priemon\xc4\x97, nes j\xc4\xaf galima vartoti viena per burn\xc4\x85 skiriama doze. Jeigu aki\xc5\xb3 vokai surand\xc4\x97jo, kad ligonis neapakt\xc5\xb3, blakstien\xc5\xb3 pad\xc4\x97t\xc4\xaf koreguoti gali prireikti chirurginiu b\xc5\xabdu.\n_START_SECTION_\nEpidemiologija\n_START_PARAGRAPH_\nVisame pasaulyje aktyvios formos infekcija serga apie 80 milijon\xc5\xb3 \xc5\xbemoni\xc5\xb3. Tam tikrose srityse gali b\xc5\xabti apsikr\xc4\x97t\xc4\x99 60\xe2\x80\x9390\xc2\xa0% vaik\xc5\xb3. Liga da\xc5\xbeniau paveikia moteris nei vyrus, galb\xc5\xabt d\xc4\x97l j\xc5\xb3 artimesnio kontakto su vaikais. D\xc4\x97l ligos 2,2 milijon\xc5\xb3 \xc5\xbemoni\xc5\xb3 prastai mato, o 1,2 milijon\xc5\xb3 visi\xc5\xa1kai apako. Ji da\xc5\xbenai pasitaiko 53 Afrikos, Azijos, Centrin\xc4\x97s ir Piet\xc5\xb3 Amerikos \xc5\xa1alyse; rizikos srityse gyvena apie 230 milijon\xc5\xb3 \xc5\xbemoni\xc5\xb3. D\xc4\x97l ligos kasmet patiriama 8 milijard\xc5\xb3 USD nuostoli\xc5\xb3. Ji priskiriama lig\xc5\xb3 grupei, vadinamai apleistomis atogr\xc4\x85\xc5\xbe\xc5\xb3 ligomis.'